基奧格·腓特烈 (普魯士親王)

普魯士親王基奧格·腓特烈，法定姓名基奧格·腓特烈·費迪南·普魯士親王係德意志帝國末代皇帝威廉二世個玄孫，現時嘅普魯士王位繼承人，荷亨佐倫家族嘅領袖，荷亨佐倫城堡嘅所有人。

此外佢重係英國王位嘅第212順位繼承人。佢曾經響2011年至2015年失去繼承權，因為佢同信羅馬天主教嘅蘇菲·莊娜·瑪利亞結婚、而佢係新教徒，跟據舊王位繼承法，佢失去繼承權。2015年，新王位繼承法實施，允許同信其他教嘅人結婚嘅人擁有繼承權，佢亦因而恢復繼承人身份。

生平 
基奧格·腓特烈係普魯士王子路易·費迪南同多娜塔·愛瑪個仔，阿爺係時任普魯士親王路易·費迪南，1976年響西德不來梅出世。佢有個細妹。1977年，老豆響一次軍事演習入面發生嚴重事故，隻腳畀人截肢，幾個禮拜後就因為傷口感染而死。

基奧格·腓特烈先後響不來梅同奧登堡學習，之後響蘇格蘭嘅Glenalmond College讀書，通過普通教育高級程度證書。跟住佢響德國聯邦國防軍阿爾卑斯部服役兩年，當兵完咗之後又響費賴堡工業大學攻讀商科。

1994年，阿爺普魯士親王路易·費迪南死咗，基奧格·腓特烈成為普魯士王位繼承人，荷亨佐倫家族領袖，稱為普魯士親王基奧格·腓特烈一世。

佢依家住響柏林，響一間幫大學將佢創新嘅野推向市場嘅公司返工。佢曾經係普魯士公主琪拉基金會嘅管理人，依家由佢太太管理。

佢亦擁有荷亨佐倫城堡三分之二嘅股份，剩底由士瓦本分支嘅卡爾·腓特烈持有。佢仲係Princes' Island嘅持有人。

屋企 
2011年1月，佢宣佈同遠房表妹蘇菲·莊娜·瑪利亞訂婚。蘇菲嘅老豆法蘭茲·亞歷山大，係伊森堡-比爾施泰因親王。兩個人響8月15號響波茨坦結婚，當地公共電視台都有現場直播。佢地有四個仔女：

大仔：卡爾·腓特烈
 二仔：路易·費迪南
 大女：愛瑪·瑪麗
 三仔：海因里希·基奧格

德國人
德國王室後裔